b'\n_START_ARTICLE_\nKremna rezina\n_START_PARAGRAPH_\nKremna rezina ali pogovorno "krem\xc5\xa1nita", je v Sloveniji zelo raz\xc5\xa1irjena sladica. Sestavljena je iz ve\xc4\x8d plasti: spodnje plo\xc5\xa1\xc4\x8de iz listnatega testa, kuhane vanilijeve kreme, stepene sladke smetane in posladkane zgornje plo\xc5\xa1\xc4\x8de iz listnatega testa. _NEWLINE_Za izdelavo listnatega testa se poleg moke, soli in vode uporablja maslo. Margarine se praviloma zaradi okusa ne uporablja. Sestavine vanilijeve kreme so jajca, mleko, moka, sladkor, strok vanilije, nastrgana limonina lupina in rum. Jaj\xc4\x8dne beljake in del sladkorja se stepa posebej, preostale sestavine se segreva do vrenja, nato se penasto vme\xc5\xa1a sneg iz beljakov. Ker se vanilijeva krema toplotno obdeluje nad ognjem, je pravilen izraz za pripravo kremnih rezin kuhanje in ne pe\xc4\x8denje. Na Bledu v hotelu Park pripravljajo blejske kremne rezine od leta 1953, ko jih je pri\xc4\x8del izdelovati takratni sla\xc5\xa1\xc4\x8di\xc4\x8darski mojster I\xc5\xa1tvan Luka\xc4\x8devi\xc4\x87, od takrat pa so sinonim za blejsko kulinari\xc4\x8dno posebnost. I\xc5\xa1tvan Luka\xc4\x8devi\xc4\x8d je bil nekadnji vodja sla\xc5\xa1\xc4\x8di\xc4\x8darne hotela Park, ki je nekaj \xc4\x8dasa poizku\xc5\xa1al razli\xc4\x8dne recepte in tehnik; njegov kon\xc4\x8dni recept - razmerje med kremo in smetano v merilu 1:2 in tlorisna povr\xc5\xa1ina rezine v velikosti 7x7 - se je ohranil vse od leta 1953. Uporablja se moka iz Vojvodine, saj slovenska moka ni ustrezna zaradi prevelike vla\xc5\xbenosti ozra\xc4\x8dja. Kremne rezine same naj bi izvirale iz sla\xc5\xa1\xc4\x8di\xc4\x8darne Len\xc4\x8dek v Dom\xc5\xbealah, kjer jih izdelujejo od leta 1938 po receptu sla\xc5\xa1\xc4\x8di\xc4\x8darskega mojstra Janeza Len\xc4\x8dka starej\xc5\xa1ega. Na Bledu imajo izku\xc5\xa1nje z izdelavo kremne rezine, saj so jih v zadnjih 60 letih spekli ve\xc4\x8d kot 12 milijonov.'